Sto trzënôsce lat temù, bëło to w strëmiannikù, mieszkeńców Chòniców pòrëszëło nalezenié kòl Zôkònnégò Jezora òwinionégò w papiór lëdzczégò srąbù. Nôleżôł òn do zadżinionégò, 18 lat stôrégò ùcznia gimnazjum, Ernesta Wintera z Przechlewa. Pózni, w rozmajitëch môlach, nalazłé òstałë dólny dzél cała z òdcãtima nogama, remiã, ùd a głowa òfiarë zawinionô w gazétã „Taegliche Rundschau”. Wezwóny na plac, w jaczim leżôł srąb, chònicczi doktór Mueller scwierdzył, że tak co mógł le zrobic flészer abò chirurg. Blós człowiek, jaczi znôł sã na anatomie, béł w sztãdze tak precyzyjno pòcąc lëdzczé cało.